Težak zadatak Toma Ridgea (9/10/01) - 2001-10-09
Čelnik Ureda domovinske sigurnosti koordinira anti-terorističke napore saveznih i lokalnih agencija
Bivši guverner Pennslyvanije Tom Ridge službeno je preuzeo dužnost čelnika novoosnovanog Ureda za domovinsku sigurnost. Jim Malone osvrće se na izazove koji ga čekaju na novoj dužnosti. Toma Ridgea čeka zadatak koji, barem na kratkoročnom planu, mnogi smatraju nemogućim. Sjedinjene Države treba zaštititi od novih terorističkih napada. O svom novom poslu, gospodin Ridge je jučer rekao: "U predsjednikovoj izvršnoj odredbi kaže se da moramo otkriti planove terorista, pripremiti se za terorističke napade, spriječiti ih, zaštititi građane od njih, odgovoriti na terorizam, te pomoći u oporavku od napada. To je izuzetna misija, no mi ćemo je provesti." Među onima koji su gospodinu Ridgeu obećali pomoć je i ministar pravosuđa John Ashcroft. Gospodin Ashcroft je izjavio na tiskovnoj konferenciji u Washingtonu da je policija na svim razinama stavljena u stanje najviše pripravnosti zbog mogućih novih napada. "Pozivam sve Amerikance da i dalje budu na oprezu, da prijave sve sumnjive aktivnosti policiji na svim razinama – od lokalne pa do saveznih agencija. Svaki građanin mora bi biti vrlo oprezan. Računamo na svakog pojedinca da nam pomogne braniti našu zemlju u ovom ratu." Gospodin Ashcroft je dodao da je od napada 11. rujna uhićeno ili pritvoreno preko šest stotina osoba, te da savezni istražitelji tragaju za još dvije stotine ljudi koje žele privesti na ispitivanje u vezi s napadima. Bivši bojnik američkog ratnog zrakoplovstva Randy Larsen, stručnjak za terorizam, smatra da se trebaju očekivati nove napadi, iako vjerojatno manjih razmjera. "Mislim da će biti napada kakvi se već godinama događaju u Zapadnoj Europi. Napadi manjih razmjera. Vjerojatno ćemo vidjeti bombaše-samoubojice. Možda napad na objekt za skladištenje toksičnog otpada, koji bi mogao izazvati manji kemijski incident, ali ništa veliko." Gospodin Larsen je među onima koji pozivaju Kongres da ovlasti Toma Ridgea da može zapovijedati raznim vladinim agencijama, kada su u pitanju problemi vezani uz domovinsku obranu. Stručnjak za terorizam Steve Emerson smatra da će gospodinu Ridgeu trebati nešto vremena da se učvrsti u saveznoj birokraciji. Lokalni dužnosnici diljem zemlje uveli su stroge mjere sigurnosti nakon početka američkih zračnih udara u Afganistanu. Njujorški gradonačelnik Rudolph Giuliani svjestan je činjenice da mnogi – po profesionalnoj dužnosti - brinu zbog mogućnosti novih napada, no ponudio je i svoj savjet. "Ljudi moraju nastaviti živjeti svoj život. Naravno, treba poduzeti i razumne mjere zaštite. No, ne treba pretjerivati." Gradonačelnik New Yorka poveo se za vlastitim savjetom - jučer je u New Yorku sudjelovao u paradi za Dan Christophora Columba.